กระตุกแอดวานซ์ฯ
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 2 ก.ค. 2553
2 ก.ค. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 2 ก.ค. 2553
...การทำราคาปิดครึ่งปี (Window Dressing) ไม่แผลงฤทธิ์ตามที่ร่ำลือ ตลาดหุ้นเลยไม่ได้เห็นวินโดว์ เดรสซิง ดัชนีปิดครึ่งปีแรกไม่ผ่าน 800 จุด ทำปิดได้เพียง 797.31 จุด ร่วง 1.78 จุด มูลค่าซื้อขาย 21,731 ล้านบาท 
...ต่างชาติ ซื้อสุทธิ 924 ล้านบาท ส่วนสถาบัน-พอร์ตเทรด-รายย่อย รวมตัวกันขาย
...ท้ายตลาดหุ้น ปตท. (PTT) ทิ้งราคาร่วง 4 บาท รูดดัชนีติดลบ
...แอดวานซ์ อินโฟร์ เซอร์วิส (ADVANC) ราคาและมูลค่าซื้อขายพุ่งพรวด ให้เดาน่าจะเก็งเงินปันผลกลางปี เพราะทุกครั้งที่หุ้นตัวนี้ขึ้นมา มีเรื่องนี้เรื่องเดียว แต่ตอนนี้เร็วไปที่จะพูดเรื่องปันผล หรือไม่ได้ขึ้น XD เร็วๆ นี้ซะเมื่อไร ฉะนั้นถ้าหุ้นมาเพราะเรื่องนี้ น่าขาย แม้มีข่าวดีเรื่องเปิดประมูล 3จี เดือน ก.ย.นี้
...ไทยรับเบอร์ลาเท็คซ์คอร์ปอเรชั่น (TRUBB) มาจาก 23 บาท ต้นปี ขึ้นมาทำนิวไฮ 129 บาท ธรรมดาซะที่ไหน ไม่งั้นผู้ถือหุ้นใหญ่คงไม่ขนหุ้นออกมาขายกว่า 100 ล้านบาท ...ก็กำไรดีขนาดนี้ ทั้ง “วรเทพ วงศาสุทธิกุล” เอ็มดี และ “วิโรจน์ วงศ์ปิยะสถิตย์” กรรมการ อดใจไม่ไหว
...วันศุกร์นี้ สหพัฒน์ขนกลุ่มบริษัทในเครือออกมาให้ข้อมูลในงานสหพัฒน์ แฟร์ ครั้งที่ 14 ที่ศูนย์การประชุมแห่งชาติสิริกิติ์ นักลงทุนไม่ควรพลาด ได้ทั้งความรู้และช็อปปิ้งของดีราคาถูก 
...โชคดีวันที่ 1 ก.ค.นี้ ตลาดหุ้นหยุดครึ่งปีตามธนาคารพาณิชย์ ขณะที่ตลาดหุ้นเอเชียพากันร่วงหมด แต่วันนี้หุ้นไทยจะโชคดีเหมือนเมื่อวานหรือไม่ ขึ้นอยู่กับแรงเก็งกำไรของพอร์ตเทรด จะสำแดงเดชหรือไม่ ต้องยอมรับว่าที่หุ้นไทยยืนได้ เป็นแรงเก็งกำไรของนักลงทุนในประเทศเยอะมาก ขณะที่การซื้อขายของต่างชาติปกติ